Vìlla Crôxe (Castelétto, Zêna)

A Vìlla Crôxe, dîta Vìlla Celézia ascì, a l'é 'na vìlla de Zêna ch'a se trêuva a-o cìvico 31 de Córso Solferìn, arénte a-a Montâ da Madònna da Sanitæ, into quartê de Castelétto.

 Stöia 
Vìlla Crôxe a l'é stæta tiâ sciù into sécolo XVIII cómme vìlla sùb-urbànn-a inta zöna conpréiza tra e crêuze de Sant'Ànna e de Sàn Rochìn, alôa servîa da-o condûto stòrico de Zêna. Co-o sécolo XIX l'é bén bén cangiòu l'âia da región, co-a gràn espansción urbanìstica da çitæ dovûa a l'avertûa da Circonvalaçión a Mónte ch'a l'à portòu a-o svilùppo de 'n scciàsso contèsto urbàn.

O cazaménto e o pàrco són stæti diciaræ cómme bêne de interèsse colturâle inti ànni Vìnti do Nêuveçénto, però o decrêto ofiçiâ o l'é scentòu e o l'é conosciûo sôlo pi-â notìfica do 28 de zenâ do 1925, ch'a l'indicâva ancón a vìlla cómme "ecs-Celézia" da-i sò vêgi propiêtæ. A tùtte e mainêe gh'é stæto 'n nêuvo vìncolo de tutêla, datòu a-i 28 de seténbre do 1998, ch'o l'inclùdde ségge a vìlla chò-u sò giardìn.

 Descriçión 
A vìlla a gh'à 'na strutûa a fórma de "L" e, inti sò doî prospètti, a gh'à de lögie in scî cànti, co-a sò faciâta ch'a consèrva e pitûe e-e partitûe architetòniche òriginâli. A l'é ligâ a-o sò giardìn co-ina strutûa elaborâ da-o gùsto rococò, ch'a conprénde 'n ninfêo e 'na scainâ. O pàrco o confìnn-a a-a tramontànn-a con quéllo da vìlla Gruber De Mâi e ancheu o l'é stréito in scî âtri sciànchi tra Córso Solferìn e a Montâ da Madònna da Sanitæ; pe cóntra, prìmma de l'avertûa da Circonvalaçión a Mónte, o l'êa do bèllo ciù estéizo. O pàrco o gh'à 'n'intrâ laterâle ascì, ch'a se àrve in sciâ Montâ da Madònna da Sanitæ.

A vìlla a l'é stæta restaorâ inti prìmmi ànni 2000 e ancheu a l'é dêuviâ cómme rescidénsa privâ.

 Galerîa d'inmàgine 

 Nòtte 

 Bibliografîa 




 Âtri progètti 

Categorîa:Architetûe de Zêna